Edward Idris Cassidy

Edward Idris Cassidy (født 5. juli 1924 i Sydney i Australia, død 10. april 2021 i Newcastle i Australia) var en av Den katolske kirkes kardinaler. Han virket i det pavelige diplomati, og var 1989–2001 president for Det pavelige råd for fremme av kristen enhet.

Liv og virke

Bakgrunn
Edward Idris Cassidy arbeidet etter gymnaset i tre måneder ved Departementet for transport og veikontroll i New South Wales. Han valgte å fortsette utdannelsen ved presteseminaret i Springwood, hvor han begynte i februar 1943. Studiene ble fullført ved seminaret i Manly.

Prest
Han ble presteviet i 1949. Frem til 1952 arbeidet han i sognet Yende i bispedømmet Wagga Wagga. Deretter begynte han å studere ved Lateranuniversitetet i Roma. I 1955 tok han en doktorgrad i kirkerett der. I mellomtiden hadde han, i 1953, også begynt på Det pavelige kirkeakademiet, som er Pavestolens diplomatskole.

Det pavelige diplomati: Fra 1955 var han i Den hellige stols diplomatiske tjeneste. Han virket ved nuntiaturene i India (1955–1962), Irland (1962–1967), El Salvador (1967–1969) og Argentina (1969–1970).

Biskop
I 1970 ble Cassidy utnevnt til titulærbiskop av Amantia med personlig rang av erkebiskop, og pro-nuntius i Republikken Kina (det vil si på Taiwan) av pave Paul VI. Cassidy ble bispeviet den 15. november 1970 i Roma av kardinalstatssekretær Jean Villot. Medkonsekranter var kuriebiskopen Giovanni Benelli og erkebiskop Matthew Beovich, erkebiskop av Adelaide.

Folkerepublikken Kina hadde i 1951-tallet holdt den pavelige nuntius Antonio Riberi i husarrest og deretter utvist ham fra landet, og dermed flyttet han til den beseirede kinesiske regjering i Taipeh; det lå dermed ikke noe sidevalg fra Pavestolens side bak nuntiens plassering. I 1973 ble han i tillegg til stilling på Taiwan også apostolisk delegat til Burma. Deretter ble han i 1979 apostolisk delegat i Sør-Afrika og pro-nuntius i Lesotho. Hans siste diplomatiske postering var som pro-nuntius i Nederland, hvor han var fra 1984 til 1988.

Den romerske kurie
I 1988 ble han kalt til Roma, og ble sostituto (nestkommanderende) i seksjonen for alminnelige anliggender i Statssekretariatet.

I 1989 ble han president for Det pavelige rådet for fremme av kristen enhet, en stilling han hadde til han gikk av på grunn av høy alder i 2001. I 1999 var kardinal Cassidy sammen med Det lutherske verdensforbund ansvarlig for publikasjonen av Felleserklæringen om rettferdiggjørelseslæren, som ble ansett i vide kretser som en økomenisk milepæl mellom katolikker og lutheranere. Da han senere reflekterte på dette, sa Cassidy at dette var den ene ting han med trygghet ville fremlegge til sitt forsvar på dommedag.

Kardinal
Ved konsistoriet juni 1991 ble han kreert til kardinaldiakon av pave Johannes Paul II, med Santa Maria in Via Lata som titteldiakonia. Han ble medlem av Kardinal- og bisperådet ved Statssekretariatets andre seksjon, Kongregasjonen for troslæren, Kongregasjonen for gudstjenesten og sakramentsordningen, Kongregasjonen for biskopene, Kongregasjonen for Østkirkene, Kongregasjonen for folkenes evangelisering, Det pavelige råd «Cor Unum», Det pavelige råd for interreligiøs dialog, Kontoret for administrasjonen av Den apostoliske Stols patrimonium, og Den pavelige kommisjonen for Latin-Amerika. Han var også medlem av Den pavelige komitéen for jubileumsåret 2000.

I juli 1997 besøkte han Trondheim da byen feiret sitt tusenårsjubileum. Den 28. juli 1997 var han hovedkonsekrator da Georg Müller ble bispeviet og innsatt som biskop-prelat av Trondheim katolske stift.

I 2002 ble han forfremmet til kardinalprest. Han ble 80 år gammel i 2004, og hadde derfor ikke stemmerett ved konklavet 2005.

Kardinal Cassidy virket i eldre år som sjelesørger i Warabrook i New South Wales.

Verker
I 2005 publiserte han boken Rediscovering Vatican II – Ecumenism and Interreligious Dialogue, i anledning 40-årsjubileet for Andre Vatikankonsils erklæring Nostra aetate.

Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Giovanni Francesco Albani (1720-1803) *1760
 Kardinal Carlo Rezzonico den yngre (1724-1799) *1773
 Kardinal Antonio Dugnani (1748-1818) *1785
 Erkebiskop Jean-Charles de Coucy (1746-1824) *1790
 Kardinal Gustave-Maximilien-Juste de Croÿ-Solre (1773-1844) *1820
 Biskop Charles-Auguste-Marie-Joseph Forbin-Janson (1785-1844) *1824
 Kardinal François-Auguste-Ferdinand Donnet (1795-1882) *1835
 Biskop Charles-Emile Freppel (1827-1891) *1870
 Kardinal Louis-Henri-Joseph Luçon (1842-1930) *1888
 Kardinal Charles-Henri-Joseph Binet (1869-1936) *1920
 Kardinal Maurice Feltin (1883-1975) *1928
 Kardinal Jean Villot (1905-1979) *1954
 Kardinal Edward Idris Cassidy (1924-2021) *1970

Referanser

Litteratur
 «Edward Kardinal Cassidy», i: Internationales Biographisches Archiv 16/1999 av 12. april 1999

Eksterne lenker 
 Fyldige kardinalsbiografier på norsk – katolsk.no
  Biografi på The Cardinals of the Holy Roman Church

Australske katolske biskoper
Linjen Rebiba
Pavelige diplomater
Pavelige nuntier
Ambassadører til Kina (Republikken)
Ambassadører til Bangladesh
Ambassadører til Lesotho
Ambassadører til Nederland
Australske kardinaler
Personer fra Sydney